input: KOMISJONI OTSUS,
  13. oktoober 2014,
  võrgueeskirjade ja -suuniste väljatöötamist käsitlevate iga-aastaste prioriteetide nimekirja koostamise kohta 2015. aastaks
  (EMPs kohaldatav tekst)
  (2014/713/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 714/2009 võrkudele juurdepääsu tingimuste kohta piiriüleses elektrikaubanduses ning millega tunnistatakse kehtetuks määrus (EÜ) nr 1228/2003 (1) (edaspidi „elektrimäärus”), eriti artikli 6 lõiget 1,
  võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 715/2009 maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005 (2) (edaspidi „gaasimäärus”), eriti artikli 6 lõiget 1,
  ning arvestades järgmist:
  (1)
  Võrgueeskirjade ja -suuniste väljatöötamine ja rakendamine on oluline samm teel energia siseturu täieliku ühendamise suunas. Kolmanda energiapaketiga loodi institutsiooniline raamistik võrgueeskirjade väljatöötamiseks eesmärgiga ühtlustada vajaduse korral tehnilisi, rakenduslikke ja turueeskirju, millega reguleeritakse elektri- ja gaasivõrke. Sellises institutsioonilises raamistikus on oluline roll Energeetikasektorit Reguleerivate Asutuste Koostööametil (edaspidi „koostööamet”), Euroopa elektri põhivõrguettevõtjate võrgustikul ja Euroopa maagaasi ülekandesüsteemi haldurite võrgustikul (edaspidi koos „ENTSO”) ning Euroopa Komisjonil nende tihedas koostöös kõikide sidusrühmadega seoses võrgueeskirjade väljatöötamisega. Valdkonnad, kus saab välja töötada võrgueeskirju, on sätestatud elektrimääruse ja gaasimääruse artikli 8 lõikes 6.
  (2)
  Hoolimata võimalusest välja töötada võrgueeskirjad elektrimääruse ja gaasimääruse artiklites 6 ja 8 sätestatud menetluse kohaselt, võib komisjon ise välja töötada suunised ja seejärel algatada vastuvõtmise menetluse, et muuta need õiguslikult siduvaks. Valdkonnad, kus saab välja töötada võrgueeskirju, on sätestatud elektrimääruse artikli 18 lõigetes 1, 2 ja 3 ning gaasimääruse artikli 23 lõikes 1.
  (3)
  Siduvate Euroopa võrgueeskirjade loomiseks peab komisjon esmalt koostama kooskõlas elektrimääruse artikli 6 lõikega 1 ja gaasimääruse artikli 6 lõikega 1 iga-aastase prioriteetide nimekirja, määrates kindlaks valdkonnad, mis kaasatakse võrgueeskirjade väljatöötamisse. Enne iga-aastaste prioriteetide kindlaksmääramist peab Euroopa Komisjon konsulteerima koostööameti, ENTSO ja teiste asjaomaste sidusrühmadega. Käesoleva otsusega kehtestatakse prioriteedid vastavalt komisjoni otsusele, mis põhineb avaliku konsultatsiooni tulemusel.
  (4)
  Gaasi valdkonnas on ülekoormuse juhtimise ning võimsuse jaotamise ja tasakaalustamise ühtlustatud eeskirjad juba vastu võetud 2012. ja 2013. aastal.
  (5)
  Elektrimääruse ja gaasimääruse artikli 6 lõike 1 kohane avalik konsultatsioon toimus 26. veebruarist9. maini 2014. Komisjon sai 20 vastust, (3) sealhulgas Euroopa elektri põhivõrguettevõtjate võrgustikult ENTSO-E. Koostööametilt ja Euroopa maagaasi ülekandesüsteemi haldurite võrgustikult ENTSO-G avalikule konsultatsioonile vastukaja ei saabunud. Avaliku konsultatsiooni käigus toetas enamik sidusrühmi juba alustatud töödele prioriteetide seadmist ja rõhutas, kui oluline on vastuvõetud võrgueeskirjade ja suuniste nõuetekohane ja hästi kooskõlastatud rakendamine. Lisaks teatas koostööamet 3. juunil 2014 komisjonile, et analüüsi (4) kohaselt ei ole praegu vaja ühtlustatud gaasimüügieeskirju, mis on seotud võrgule juurdepääsu teenuste tehniliste ja talitluslike aspektide ning süsteemi tasakaalustamisega.
  (6)
  Võttes teatavaks sidusrühmade vastuseid ja võttes arvesse mitmesuguseid meetmeid, mida on vaja energia siseturu täielikuks ühendamiseks, ning võttes veel arvesse asjaolu, et võrgueeskirjade ja suuniste rakendamine nõuab märkimisväärseid vahendeid kõigilt asjaomastelt osalistelt, sealhulgas komisjonilt, koostööametilt ja ENTSO-lt, otsustas komisjon mitte lisada uusi teemasid gaasivaldkonna 2015. aasta prioriteetide nimekirja, vaid pigem jätta sealt välja kavandatud gaasimüügieeskirjad.
  (7)
  Komisjon otsustas uuesti kanda gaasivaldkonna 2015. aasta prioriteetide nimekirja koostalitlusvõime ja andmevahetuse ühtlustatud eeskirjad, kuna see võrgueeskiri võetakse lõplikult vastu alles 2015. aasta alguses esialgu kavandatud 2014. aasta lõpu asemel. Elektrienergia 2015. aasta prioriteetide nimekirja on komisjon otsustanud lisada i) talitluskindluse ühtlustatud eeskirjad, ii) tegevuse planeerimist ja ajakava käsitlevad ühtlustatud eeskirjad, iii) võimsuse jaotamise ja ülekoormuse juhtimise ühtlustatud eeskirjad, sh järgmise päeva turu ja päevasisese turu juhtimise ühtlustatud eeskirjad, sh võimsuse arvutamise eeskirjad, iv) tootjate ja v) tarbijate ühendamise suhtes kohaldatavad ühtlustatud võrguühenduse eeskirjad. Kuigi esialgu oli kavas viia nende vastuvõtmine lõpule 2014. aastal, tõi komisjoni analüüs välja täiendavate muudatuste tegemise vajaduse, nagu rõhutati avaliku konsultatsiooni käigus saadud vastustes, mistõttu tuleb need lisada 2015. aasta nimekirja,
  ON VASTU VÕTNUD KÄESOLEVA OTSUSE:
  Artikkel 1
  Komisjon kehtestab 2015. aastaks elektrienergiat käsitlevate ühtlustatud eeskirjade väljatöötamiseks järgmise prioriteetide nimekirja:
  -
  võrguühenduste eeskirjad:
  -
  tootjate võrku ühendamise nõuete eeskirjad (komisjonis vastuvõtmise etapp);
  -
  tarbijate võrku ühendamise eeskirjad (komisjonis vastuvõtmise etapp);
  -
  kõrgepinge alalisvoolu kaugülekandeliinide süsteemi ühendamist käsitlevad eeskirjad (viimistleda võrgueeskiri ja algatada vastuvõtmine komisjonis);
  -
  süsteemi toimimist käsitlevad eeskirjad:
  -
  koormussageduse kontrollimist ja reserve käsitlevad eeskirjad (komisjonis vastuvõtmise etapp);
  -
  hädaolukordades kehtivaid nõudeid ja tegevuskorda käsitlevad eeskirjad (viimistleda võrgueeskiri ja algatada komisjonis vastuvõtmine);
  -
  talitluskindlust käsitlevad eeskirjad (komisjonis vastuvõtmise etapp);
  -
  tegevuse planeerimist ja ajakava käsitlevad eeskirjad (komisjonis vastuvõtmise etapp);
  -
  võimsuse jaotamise ja ülekoormuse juhtimise eeskirjad päevasisese turu ja järgmise päeva turu kohta, sh võimsuse arvutamise kohta (komisjonis vastuvõtmise etapp);
  -
  tasakaalustuseeskirjad, sh võrguga seotud reservvõimsuse eeskirjad (viimistleda võrgueeskiri ja algatada komisjonis vastuvõtmine);
  -
  võimsuse pikemaajalist jaotamist käsitlevad eeskirjad (komisjonis vastuvõtmise etapp);
  -
  ülekande ühtlustatud tariifistruktuure käsitlevad eeskirjad (koostööameti analüüs raamsuunise koostamiseks) (5).
  Artikkel 2
  Komisjon kehtestab ühtlustatud gaasi eeskirjade väljatöötamiseks 2015. aastaks järgmise prioriteetide nimekirja:
  -
  koostalitlusvõimet ja andmevahetust käsitlevad eeskirjad (komisjonis vastuvõtmise etapp);
  -
  ülekande ühtlustatud tariifistruktuure käsitlevad eeskirjad (viimistleda võrgueeskiri ja algatada komisjonis vastuvõtmine);
  -
  kogu ELi hõlmaval turupõhisel lähenemisviisil põhinevad maagaasi uue ülekandevõimsuse jaotamist käsitlevad eeskirjad (viimistleda muudatusettepanek võimsuse jaotamise mehhanismide võrgueeskirja kohta ja algatada vastuvõtmine komisjonis).
  Artikkel 3
  Käesolev otsus jõustub kahekümnendal päeval pärast selle avaldamist Euroopa Liidu Teatajas.
  Brüssel, 13. oktoober 2014